b'\n_START_ARTICLE_\nPione Sisto\n_START_SECTION_\nMidtjylland\n_START_PARAGRAPH_\nSisto edusti juniorivuosinaan Tj\xc3\xb8rringi\xc3\xa4 (2002\xe2\x80\x932010) ja Midtjyllandia (2010\xe2\x80\x932013). H\xc3\xa4n pelasi ensimm\xc3\xa4isen Tanskan Superliigan ottelunsa 18. marraskuuta 2012, kun Midtjylland h\xc3\xa4visi vierasottelun FC K\xc3\xb6\xc3\xb6penhaminalle 1\xe2\x80\x932. Yhteens\xc3\xa4 Sisto pelasi kymmenen liigaottelua kaudella 2012\xe2\x80\x932013. Seuraavien kolmen kauden ajan h\xc3\xa4n lukeutui Midtjyllandin runkopelaajiin pelaten niiden aikana yhteens\xc3\xa4 78 liigaottelua, joissa h\xc3\xa4n teki 18 maalia. Ensimm\xc3\xa4isen liigamaalinsa Sisto teki 19. hein\xc3\xa4kuuta 2013 Midtjyllandin voittaessa Aarhus GF:n vieraissa 2\xe2\x80\x930. Kaudella 2014\xe2\x80\x932015 Sisto oli mukana voittamassa Tanskan-mestaruutta. Kaudella 2016\xe2\x80\x932017 Sisto ehti edustaa Midtjyllandia kahdessa liigaottelussa, joissa h\xc3\xa4n teki kaksi maalia.\n_START_SECTION_\nCelta Vigo\n_START_PARAGRAPH_\n31. hein\xc3\xa4kuuta 2016 Sisto siirtyi Espanjan p\xc3\xa4\xc3\xa4sarjassa pelaavaan Celta Vigoon kuuden miljoonan euron siirtosummalla.\n_START_SECTION_\nMaajoukkueura\n_START_PARAGRAPH_\nTanskan A-maajoukkueessa Sisto pelasi ensimm\xc3\xa4isen ottelunsa 4. syyskuuta 2015, kun Tanska pelasi kotonaan maalittoman tasapelin Albaniaa vastaan EM-kilpailujen 2016 karsinnoissa. Ottelu oli h\xc3\xa4nen ainoansa kyseisiss\xc3\xa4 karsinnoissa.'